CELEX: E2018P0001
Language: ro
Date: 2018-07-13 00:00:00
Title: Acțiune introdusă la 13 iulie 2018 de către Autoritatea AELS de Supraveghere împotriva Regatului Norvegiei (Cauza E-1/18)

6.9.2018   
            
            
               RO
            
            
               Jurnalul Oficial al Uniunii Europene
            
            
               C 314/13
            
         
      Acțiune introdusă la 13 iulie 2018 de către Autoritatea AELS de Supraveghere împotriva Regatului Norvegiei
      (Cauza E-1/18)
      (2018/C 314/11)
      La data de 13 iulie 2018, Autoritatea AELS de Supraveghere, cu sediul la adresa 35 Rue Belliard, 1040 Bruxelles, Belgia, reprezentată de Claire Simpson, Erlend M. Leonhardsen, Catherine Howdle și Carsten Zatschler, în calitate de agenți ai acesteia, a introdus o acțiune împotriva Regatului Norvegiei la Curtea de Justiție a AELS.
      Autoritatea AELS de Supraveghere solicită Curții de Justiție a AELS:
      
                  1.
               
               
                  să declare că, prin menținerea în vigoare a unor dispoziții precum primul, al doilea și al treilea paragraf din secțiunea 14-13 și primul paragraf din secțiunea 14-14 din Legea asigurărilor naționale, care prevăd că dreptul tatălui la prestații parentale depinde de situația mamei, în timp ce dreptul mamei la prestații parentale nu depinde de situația tatălui, Norvegia nu a îndeplinit obligațiile care îi revin în temeiul articolului 14 alineatul (1) litera (c) din actul menționat la punctul 21b din anexa XVIII la Acordul privind SEE [Directiva 2006/54/CE a Parlamentului European și a Consiliului din 5 iulie 2006 privind punerea în aplicare a principiului egalității de șanse și al egalității de tratament între bărbați și femei în materie de încadrare în muncă și de muncă (reformare)];
               
            
                  2.
               
               
                  să dispună ca Regatul Norvegiei să suporte cheltuielile de judecată.
               
            
         Situația de fapt și de drept și motivele invocate
      
      
                  —
               
               
                  Prezentul caz se referă la modul în care sunt plătite prestațiile parentale în Norvegia. Prestațiile parentale sunt prestații care trebuie plătite părinților (mamelor și taților) în timpul unei perioade de concediu în legătură cu nașterea sau adopția unui copil.
               
            
                  —
               
               
                  Autoritatea AELS de Supraveghere consideră că unele dintre normele privind prestațiile parentale în Norvegia discriminează în mod direct tații. Pe scurt, în temeiul acestor norme, tatăl primește, integral sau parțial, prestații parentale sau nu primește deloc astfel de prestații în funcție de faptul că mama este sau a fost angajată (sau participă la activități similare). În schimb, drepturile mamei la astfel de prestații nu depind de activitățile tatălui.
               
            
                  —
               
               
                  Autoritatea AELS de Supraveghere consideră că mamele și tații se află în situații comparabile, atunci când este vorba de creșterea copiilor, și că tratamentul diferit prevăzut în normele norvegiene privind prestațiile parentale constituie o discriminare ilegală împotriva taților pe motive de sex, încălcând articolul 14 alineatul (1) litera (c) din Directiva 2006/54/CE privind punerea în aplicare a principiului egalității de șanse și al egalității de tratament între bărbați și femei în materie de încadrare în muncă și de muncă.
               
            
                  —
               
               
                  De asemenea, Autoritatea consideră că această discriminare nu poate fi justificată în temeiul articolului 3 din Directiva 2006/54/CE ca fiind o „măsură pozitivă” menită să ajute mamele să beneficieze de egalitate în viața profesională și nici din alte motive.